text: Se den sorte sol: Stærene er endnu ikke taget på træk
  16 december 2014 kl. 16.03
  Naturfænomenet sort sol er stadig muligt at se i Tøndermarsken, selvom vinteren for længst er kommet til landet.
  De fleste stære plejer ellers at være taget på træk for længst, men på grund af den milde vinter er der stadig mange tilbage i her i landet. Det skriver DR SYD.
  - Så længe jorden ikke fryser, og de kan finde insektlarver, så kan de få noget at spise, så bliver de her, fortæller naturvejleder Iver Gram, der driver selskabet Sort Safari til DR SYD.
  Og der er masser af lækker mad til stærene, fortæller Iver Gram.
  - For stærene er det en god ting. Så kan de få de fede insektlarver i marsken i stedet for at trække til Mellem- og Sydeuropa, hvor fødevarekvaliteten er lavere, siger han.
  Ifølge Iver Gram er der en klar tendens til, at stærene kommer tidligere til Danmark om foråret og bliver her længere om vinteren.
  